
Parlamentul  României

Camera  Deputaţilor
Comisia pentru industrii                                     Comisia pentru politică economică

             si servicii                                                            reformă şi privatizare               
  Bucureşti, 19.09.2006                                                   Bucureşti, 03.10.2006    

       Nr.23/778/1998                                                             Nr.21/356/1998

BIROUL PERMANENT

AL

CAMEREI DEPUTAŢILOR



Vă înaintăm, alăturat Raportul comun asupra proiectului de Lege privind organizarea şi funcţionarea cooperaţiei meşteşugăreşti, trimis Comisiei pentru industrii şi servicii şi Comisiei pentru politică economică, reformă şi privatizare, pentru dezbatere şi avizare în fond, cu adresa nr.P.L.197 din 18 august 1998.



În raport de obiectul şi conţinutul său, proiectul de lege face parte din categoria legilor organice şi este în procedura legislativă prevăzută în Constituţia României adoptată în 1991.
                 PREŞEDINTE,                                              PREŞEDINTE,

                   Iulian Iancu                                                  Mihai Tudose

RAPORT COMUN

asupra proiectului de Lege privind organizarea şi 
funcţionarea cooperaţiei meşteşugăreşti


În conformitate cu prevederile Regulamentului Camerei Deputaţilor, Comisia pentru industrii şi servicii şi Comisia pentru politică economică, reformă şi privatizare au fost sesizate, spre dezbatere în fond, cu proiectul de Lege privind organizarea şi funcţionarea cooperaţiei meşteşugăreşti, trimis cu adresa nr.P.L.197 din 18 august 1998.



Senatul a adoptat proiectul de lege în şedinţa din 30 iunie 1998.



Procesul legislativ se desfăşoară conform prevederilor art.75 şi 76 din Constituţia României adoptată în 1991.



Guvernul României, prin punctul de vedere nr.2415/DRP/03.05.2005, a transmis că nu mai susţine proiectul de lege.



Comisia juridică, de disciplină şi imunităţi a avizat favorabil, cu avizul nr.197/02.09.1998, Comisia pentru buget, finanţe şi bănci a propus respingerea, cu avizul nr.537/17.02.2004 iar Comisia pentru muncă şi protecţie socială, cu avizul nr.27/295/22.04.2002, a avizat favorabil proiectul de lege, cu amendamente admise.


Consiliul Legislativ a avizat favorabil proiectul de lege conform avizului nr.294 din 14 mai 1997.



Comisiile au dezbătut proiectul de lege pe parcursul a nenumărate şedinţe, dezbaterile fiind sistate în iunie 2003 când, la Camera Deputaţilor a fost înregistrat proiectul de Lege privind organizarea şi funcţionarea cooperaţiei, iniţiat de către Guvern şi transmis Comisiei pentru industrii şi servicii şi Comisiei pentru politică economică, reformă şi privatizare pentru întocmirea unui raport comun. Proiectul de lege a fost adoptat de Parlament şi promulgat de Preşedintele României, devenind Legea nr.1/2005 privind organizarea şi funcţionarea cooperaţiei.


Legea nr.1/2005 privind organizarea şi funcţionarea cooperaţiei, publicată în Monitorul Oficial al României nr.172/28 februarie 2005, a intrat în vigoare începând cu data de 4 martie 2005 şi a creat cadrul legal unitar privind organizarea şi funcţionarea cooperaţiei, promovarea principiilor cooperatiste consacrate pe plan internaţional, a autonomiei deciziei şi a libertăţii de acţiune, precum şi a liberei asocieri a societăţilor cooperative, dezvoltarea şi revitalizarea sectorului cooperatist, în conformitate cu necesitatea de armonizare a legislaţiei cooperatiste din România cu legislaţia în domeniu pe plan european.



Totodată, Legea nr.1/2005 creează condiţiile pentru înfiinţarea şi dezvoltarea de societăţi cooperative în alte domenii de activitate, ea aplicându-se formelor de cooperative: meşteşugăreşti, de consum, de valorificare, de locuinţe, pescăreşti, de transporturi, forestiere, etc.



În şedinţa Comisiei pentru industrii şi servicii din 19 septembrie 2006 şi a Comisiei pentru politică economică, reformă şi privatizare din 3 octombrie 2006, membrii celor două comisii au concluzionat că Legea nr.1/2005 este o lege-cadru care reglementează întregul sector cooperatist şi nu este necesară o lege specifică pentru cooperaţia meşteşugărească pentru că, în practica legislaţiei europene, legile cooperatiste specifice se adoptă atunci când se urmăreşte completarea legislaţiei în domeniu, în special în ceea ce priveşte acordarea de facilităţi suplimentare pentru anumite sectoare cooperatiste.

La lucrările şedinţelor celor două comisii a participat domnul George Chiriţă – director în Agenţia Naţională pentru Întreprinderi Mici şi Mijlocii şi Cooperaţie.
La dezbaterile acestui proiect de lege, din totalul de 22 membri ai Comisiei pentru industrii şi servicii au fost prezenţi 20 de deputaţi, iar din totalul de 24 membri ai Comisiei pentru politică economică, reformă şi privatizare au fost prezenţi 23 de deputaţi.

În urma examinării proiectului de lege, membrii celor două comisii au hotărât, în unanimitate, respingerea proiectului de lege privind organizarea şi funcţionarea cooperaţiei meşteşugăreşti.
În raport cu obiectul şi conţinutul său, proiectul de lege face parte din categoria legilor organice.

                 PREŞEDINTE,                                              PREŞEDINTE,

                   Iulian Iancu                                                  Mihai Tudose

                  SECRETAR,                                                   SECRETAR,

                 Aurelia Vasile                                                 Cosmin Nicula

Consilieri,
Silvia Vlăsceanu

Alina Hodivoianu

